text: Naboer jagede tyve på flugt
  21 februar 2011 kl. 10.02
  Beboere på Ravnsgårdsvej i Snoghøj ved Fredericia jagede forleden en bande af tyve på flugt, men forbryderne er stadig på fri fod.
  Ved 22-tiden gik en ældre kvindelig beboer tur med sin hund. Hun stoppede op ved en bolig på vejen, da hun blev betænkelig ved nogle fodspor i sneen - for ejeren var på ferie. Hun så ingen inde i huset, men gik over og kontaktede en anden beboer på vejen.
   
  I mellemtiden var et ældre ægtepar kommet forbi huset, og her blev de overfuset af tre tyveknægte.
  Det viste sig senere, at tyvene allerede havde været i huset én gang - deraf fodsporene - men var vendt tilbage efter flere tyvekoster.
  Da de tre tyveknægte så ægteparret, forsøgte de at stikke af i bil. I mellemtiden var flere af naboerne kommet ud på vejen.
  
  Vejen blokeret
  De fik hurtigt en flok unge mennesker, der kom kørende i bil, til at blokere vejen for tyvene, der så sig nødsaget til at stikke af til fods.
  Tyvene flygtede i mørket rundt om Den Ny Lillebæltsbro og op til Lyng skole, hvor de blev samlet op af medsammensvorne.
  På det tidspunkt var der mindst seks naboer ude at lede i mørket med lommelygter efter tyvene og spor, der kunne komme opklaringen til gode.
  De fandt blandt andet et opbrækket pengeskab nede ved Den Ny Lillebæltsbro.
  Tyvene er stadig ikke fanget.
  